
Text rozhodnutia
Súd: Krajský súd Bratislava Spisová značka: 2S/158/2013 Identifikačné číslo súdneho spisu: 1013201153 Dátum vydania rozhodnutia: 30. 10. 2013 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2013:1013201153.1 ROZSUDOK V MENE SLOVENSKEJ REPUBLIKY Krajský súd v Bratislave v právnej veci žalobcu: O.. E. G., B.., R. XXX/X, XXX XX R., zastúpený: JUDr. Alan Strelák, advokát, Na vŕšku 12, 811 01 Bratislava, proti žalovanému: Sociálna poisťovňa, ústredie, Ulica 29. augusta 8, 813 63 Bratislava, o preskúmanie zákonnosti rozhodnutia žalovaného č. 12622-2/2013-BA zo dňa 08.04.2013, jednohlasne, takto r o z h o d o l : Krajský súd v Bratislave konanie z a s t a v u j e. Žalovaný je p o v i n n ý zaplatiť žalobcovi náhradu trov konania vo výške 162,94 € na účet právneho zástupcu žalobcu do 15 dní od nadobudnutia právoplatnosti tohto rozhodnutia. o d ô v o d n e n i e : Žalobou doručenou Krajskému súdu v Bratislave dňa 14.06.2013 sa žalobca domáhal preskúmania zákonnosti rozhodnutia žalovaného č. 12622-2/2013-BA zo dňa 08.04.2013, ktorým ako odvolací orgán zmenil rozhodnutie prvostupňového správneho orgánu - Sociálnej poisťovne, pobočky Bratislava, č. 700-0240037712-GC04/12 zo dňa 27.09.2012 tak, že spresnil obdobie, za ktoré bolo žalobcovi predpísané poistné na nemocenské poistenie, od 1. januára 1996 do 5. marca 1996 a od 1. mája 1996 do 30. júna 1997 a obdobie, za ktoré mu bolo predpísané poistné na dôchodkové zabezpečenie, od 1. januára 1996 do 5. marca 1996 a od 1. mája 1996 do 30. júna 1997. Súd zistil, že žalovaný svojim rozhodnutím č. 31614-2/2013-BA zo dňa 04.06.2013 nariadil obnovu konania ukončeného právoplatným rozhodnutím zo dňa 08.04.2013 a zároveň zrušil prvostupňové rozhodnutie Sociálnej poisťovne, pobočky Bratislava č. 700-0240037712-GC04/12 zo dňa 27.09.2012 a vec vrátil na nové prejednanie a rozhodnutie. V rozhodnutí uviedol, že podľa § 223 ods. 3 zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) sa týmto novým rozhodnutím žalobou napadnuté rozhodnutie ruší. Následne, po vydaní vyššie opísaného rozhodnutia, prvostupňový správny orgán - Sociálna poisťovňa, pobočka Bratislava, svojim rozhodnutím č. 705-024500113-GC04/13 zo dňa 07.08.2013 konanie vo veci predpísania poistného na nemocenské poistenie a dôchodkové zabezpečenie žalobcu za rozhodné obdobie (1/1996 - 3/1996, 5/1996 - 6/1996) zastavil z dôvodu, že odpadol dôvod konania. Podľa § 222 ods. 1 zákona o sociálnom poistení obnovu nedávkového konania povolí na návrh účastníka konania alebo nariadi organizačná zložka Sociálnej poisťovne, ktorá vo veci rozhodla v poslednom stupni. Podľa § 223 ods. 3 zákona o sociálnom poistení novým rozhodnutím vo veci sa pôvodné rozhodnutie zrušuje. Podľa § 250i ods. 4 veta prvá O.s.p. ak rozhodnutie správneho orgánu bolo medzitým napadnuté protestom prokurátora, súd konanie o žalobe preruší až do jeho vybavenia; ak napadnuté rozhodnutie bolo zrušené alebo zmenené, súd konanie o žalobe zastaví. Obdobne sa postupuje, ak pred podaním žaloby na súd sa proti právoplatnému rozhodnutiu správneho orgánu podal mimoriadny opravný prostriedok. Nakoľko bolo vo veci vydané nové rozhodnutie Sociálnej poisťovne, pobočky Bratislava č. 705-024500113-GC04/13 zo dňa 07.08.2013, súd v súlade s § 250i ods. 4 O.s.p. konanie zastavil. Podľa § 146 ods. 2 O.s.p. ak niektorý z účastníkov zavinil, že konanie sa muselo zastaviť, je povinný uhradiť jeho trovy. Ak sa však pre správanie odporcu vzal späť návrh, ktorý bol podaný dôvodne, je povinný uhradiť trovy konania odporca. Pri posudzovaní trov konania v spojení s ustanovením § 146 ods. 2 O.s.p. je súd povinný skúmať, či niektorý z účastníkov konania zavinil, že konanie sa muselo zastaviť. Ako vyplýva z odôvodnenia rozhodnutia žalovaného zo dňa 04.06.2013, žalobcovi bolo napadnutým rozhodnutím predpísané poistné na nemocenské poistenie a dôchodkové zabezpečenie za rozhodné obdobie (1/1996 - 3/1996, 5/1996 - 6/1996) bez právneho dôvodu. Prvostupňový správny orgán vo svojom následnom rozhodnutí zo dňa 07.08.2013 doplnil, že poistenie žalobcu bolo v informačnom systéme Sociálnej poisťovne zaevidované pod nesprávnym rodným číslom a žalobca nebol povinný ako samostatne zárobkovo činná osoba vyššie uvedené poistné platiť. Z uvedeného teda vyplýva, že žaloba bola podaná dôvodne a žalobca navrhol zastavenie konania pre správanie odporcu. Preto mu patrí náhrada trov konania. Súd priznal žalobcovi náhradu trov, ktoré v konaní vynaložil na náklady právneho zastúpenia advokátom za dva úkony právnej služby (§ 11 ods. 1, § 14 ods. 1 písm. a/, c/ vyhlášky MS SR č. 655/2004 Z. z. o odmenách a náhradách advokátov za poskytovanie právnych služieb) a to za - prevzatie a príprava zastúpenia (12.06.2013) v sume 60,07 €, k tomu režijný paušál 7,81 €, - písomné podanie na súd vo veci samej, žaloba (12.06.2013) v sume 60,07 €, k tomu režijný paušál 7,81 € Súd priznal právnemu zástupcovi žalobcu 20 % DPH k vyššie uvedeným sumám podľa § 18 ods. 3 vyhlášky MS SR č. 655/2004 Z. z.. Žalobca si uplatnil nárok na náhradu trov konania aj v sume 70 € za súdny poplatok. Táto náhrada mu však nebola priznaná. Žalobca bol v konaní pred súdom od povinnosti zaplatiť súdny poplatok oslobodený, žiaden súdny poplatok nezaplatil a náhradu zrejme žiadal omylom. Celková náhrada trov konania žalobcu predstavuje sumu 162,94 €. Uvedenú sumu je žalovaný povinný zaplatiť žalobcovi na účet jeho právneho zástupcu podľa § 149 ods. 1 O.s.p. v lehote určenej vo výroku tohto uznesenia. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z. z. v znení zákona č. 33/2011). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1013201153.1 (dáta aktuálne k 11. 11. 2026). Záväzné je znenie zverejnené súdom.




